Fredag aften var Nordjyllands Politi talstærkt til stede ved Nyhavnsgade og Rendsburggade i Aalborg, efter der blev afgivet flere skud. Der er stadig en række uafklarede spørgsmål, men det håber politiet, at en række vidneafhøringer og tekniske undersøgelser kan hjælpe med at besvare. - Udover det er vi i gang med at indsamle videoovervågning og forskellige andre ting, lyder det fra vicepolitiinspektør Niels Kronborg fra Nordjyllands Politi. Politiet har endnu ikke identificeret personerne, der var var til stede ved skudepisoden, men det er deres formodning, at der er tale om et internt opgør i det kriminelle miljø i Aalborg. -	Vi har den hypotese, at det er to kriminelle grupperinger, der har haft et sammenstød. De efterretninger, vi har, tyder på, at det er et personligt opgør mellem to personer i det her kriminelle miljø, som udløste episoden i fredags, siger Niels Kronborg. Hør interview med vicepolitiinspektør Niels Kronborg fra Nordjyllands Politi her: Det er endnu for tidligt at sige, hvilke banderelationer grupperne tilhører, men én af politiets teorier er, at personerne kan findes i de grupperinger, som populært bliver kaldt 'London' og 'GT.' Flere skudepisoder i Aalborg Aalborg midtby har været omdrejningspunkt for flere farlige konflikter den seneste tid. Bare i år har der været adskillige knivstikkerier, overfald med slagvåben og to gange skyderi på åben gade. Den 27. januar blev to mænd stukket i ballen på Tove Ditlevsens Vej i Aalborg. Det skete klokken tre om eftermiddagen. Fire mænd med tilknytning til GT-gruppen blev sigtet. Ikke lang tid efter, den 2. marts, blev en 24-årig mand stukket i brystet midt på gågaden Algade i Aalborg . Her er tre personer med tilknytning til gruppen 'GT' efterlyst. I maj blev en 21-årig mand stukket med kniv. Samtidig blev der affyret flere skud på Fridtjof Nansens Vej i Aalborg ved 22-tiden. Vidne frygter det værste Episoderne har skabt utryghed blandt flere nordjyder, blandt andet et vidne til skudepisoden fredag, som TV2 Nord i dag har talt med. - Det er forfærdeligt. Det er ikke rart at være i, siger en kvinde, der ønsker at være anonym. Hvilke tanker går gennem hovedet? - Frygt. Man er helt rystet. Kvinden bor i nærområdet, og det er ikke første gang, hun oplever skud tæt på sit hjem. - Jeg frygter det værste, siger hun klart. - Når personerne kan finde på at gøre sådan i offentligheden, hvorfor skulle det så ikke kunne ramme en selv på et tidspunkt? Politiet kommer med opfordring En 19-årig mand blev efter skudepisoden anholdt, men er efterfølgende blevet løsladt. Politiet har ikke flere anholdelser i sagen på nuværende tidspunkt. -	Det er et svært miljø at efterforske, men vi er også meget tidligt i efterforskningen på nuværende tidspunkt. Vi håber på, at dels de  tekniske spor og  afhøringer, vi er i gang med, kan bidrage til, at vi kan foretage yderligere anholdelse på et senere tidspunkt, siger Niels Kronborg. I den forbindelse opfordrer vicepolitiinspektøren til, at vidner i området gemmer videooptagelser og henvender sig til politiet, hvis de har oplysninger vedrørende sagen. - Vi ser meget gerne, at folk er gode vidner og lægger mærke til, hvad der er at se og henvender sig til os efterfølgende. Kan man komme afsted med at tage billeder eller en videosekvens, så vil det være rigtig godt for vores efterforskning. Har man været vidne til skudepisoden eller har andre oplysninger i sagen, kan politiet kontaktes på telefon 114.

Referat:
Aalborg midtby var fredag aften omdrejningspunkt for en skudepisode mellem en gruppe mænd på gaden.